Document ID: /roh_data/filtered/fineweb-2-filterrobots_roh.jsonl.gz/56969

Tenor la strategia dal chantun vegnan actualmain endrizzads e preparads ils nov centers da vaccinar. En las regiuns èn ils centers da sanadad ed ospitals regiunals responsabels per quels centers. Per quels è quai in'ulteriura sfida – sper la tgira dals cas da corona, il testar ed il manaschi usità cun accidents, operaziuns ed auters tractaments.
La gronda sfida en quest connex na saja betg l'infrastructura u il plaz, mabain il persunal. Quai han tut ils responsabels dals tschintg ospitals dumandads sincerà. Da principi datti duas strategias co ch'els vulan dumagnar la lavur supplementara dals center da vaccinar – u cun agen persunal, u cun persunal extern:
- L'ospital regiunal da la Surselva a Glion ha engaschà intginas persunas novas e chattà intern 10 persunas ch'èn prontas d'augmentar il pensum e sa gidar en il center da vaccinar.
- Il Centro Sanitario Valposchiavo cumenza cun agen persunal, ha però anc persunas ch'els pudessan clamar per agid.
- A l'ospital a Scuol èn ils responsabels sa decidids da tschertgar il persunal per il center da vaccinar principalmain extern. Quai per exempel cun engaschar anteriurAs collavuraturAs e mediAs pensiunadAs.
- Er l'ospital a Tavau planisescha a lunga vista cun sustegn extern d'anteriurAs collavuraturAs e tut tenor da las autras clinicas da Tavau.
- Er a Tusaun èsi cler ch'i dovra agid extern. Ins quinta tranter auter da persunas che sajan gia la primavaira s'inscrittas per gidar tenor basegn e sustegn da la protecziun civila.
Per cumenzar en ils centers da test han tut ils responsabels ditg ch'i hajan gia chattà u vegnian ad avair avunda persunal. Divers han però er ditg che quai saja be l'entschatta uschia. Ins stoppia guardar co che la situaziun sa sviluppeschia vinavant. Tut tenor – er dependent da l'effect da las mutaziuns – pudessi esser pli problematic dad augmentar a lunga vista las capacitads da vaccinar.
Situaziun actuala è da dumagnar
Ils ospitals grischuns dattan dumogn al dumber actual da cas da corona. Tut ils responsabels han dentant accentuà, ch'il squitsch sin il persunal saja vinavant grond e betg da sutvalitar. Tant en la tgira sco en l'administraziun. Blers prestian di per di sururas per garantir il manaschi.
Situaziun variescha tenor regiun
A Savognin saja la situaziun restada calma durant la segunda unda. L'ospital a Glion haja però sentì pli fitg la segunda unda che l'emprima. Quai cun permanentamain 1 fin 7 cas sin la staziun. Er a Tavau hajan ins gì adina puspè cas da corona. Senza events sco per exempel la Cuppa Spengler u il WEF saja dentant pli ruassaivel.
Auter èsi stà en il Centro Sanitario Valposchiavo. Els hajan strusch dumagnà la situaziun il november e december. Quai cun dis da passa 30 cas en la chasa da tgira e tar il persunal. Actualmain fitg occupà saja er l'ospital da Tusaun. Ma betg mo pervi dals cas da corona. I saja la cumbinaziun cun accidents d'enviern, naschientschas ed auters tractaments che hajan dà bler da far.
Las mutaziuns dal coronavirus fetschian quitads a tut ils ospitals, surtut en il Puschlav ed en l'Engiadina.